**Deșertăciune**

*Ileana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un hău, un cer și iar un hău deasupra

Astupă cerul și ucide clipa.

Deșertăciune, ești stăpâna lumii,

Tu amăgești atâția și îți numeri

Ascunsă-n colțul tău, neauzită,

Un suflet, două suflete, o sută...

Pentru o clipă am crezut în pur,

Am strâns în brațe albul când în jur,

Era o lume întreagă întunecată,

Credeam c-am fost de îngeri binecuvântată,

Că dintre toți sunt norocoasă eu,

C-am prins în mâini umbra lui Dumnezeu.

Dar nu sunt îngeri pe pământ când cerul

Își ține bine ascuns în el tot clerul.

Și nu sunt aripi să-ți susțină zborul,

Numai tu singur poți s-alungi tot gerul.

Și dacă zâmbete găsești în jur,

Nu sunt decât, pe fața lumii, fum.

Se ascunde printre noi și noi ne-ascundem,

În faldurile fumurii pătrundem.

Și stăm ascunși până când timpul trece

Și vine noaptea veșnică și rece.

Și risipim frumosul pus în noi

Orgolioși și lași, străini și goi.